དབང་གསུམ་པ་ནི།བྱིས་པ་རྣ་བ་འབུག་པ་དང་ཆོས་མཐུན་པ།དཔལ་དུས་ཀྱི་འཁོར་ལོའི་ལྷོ་ཕྱོགས་སུ་གསུང་གི་ཞལ་དམར་པོའི་ཐད་དུ་སློབ་མ་གསུང་རྡོ་རྗེར་བསྐྱེད་ནས་ལྷ་མོ་ནུས་མ་བཅུས་དར་དཔྱངས་ཀྱི་དབང་བསྐུར།དར་དཔྱངས་མགོ་ལ་རེག་པ་ལ་བརྟེན་ནས་བདེ་བ་ཁྱད་པར་ཅན་སྐྱེ་བདེ་བའི་སྟོང་པར་ངེས་པའི་བདེ་སྟོང་གི་ཡེ་ཤེས་ཁྱད་པར་ཅན་སྐྱེས་བྱུང་སྙམ་པ་དང༌།རླུང་བཅུའི་དྲི་མ་སྦྱོང་བའི་ནུས་པ་ཁྱད་པར་ཅན་ཐོབ་བྱུང་སྙམ་པའི་མོས་པ་བརྟན་པོ་དགོས།དར་དཔྱངས་མགོ་ལ་རེག་པ་ལ་བརྟེན་ནས་སྐྱེས་པའི་བདེ་སྟོང་གི་ཡེ་ཤེས་དང༌།རླུང་བཅུའི་དྲི་མ་སྦྱོང་བའི་ནུས་པ་ཁྱད་པར་ཅན་གཉིས་ལ་དབང་གསུམ་པ་དར་དཔྱངས་ཀྱི་དབང་གི་ངོ་བོར་འཇོགདབང་གི་དགོས་པ་ནི།བྱིས་པའི་རྣ་བ་འབུག་ཅིང་རྒྱན་འདོགས་པ་དང་ཆོས་མཐུན།རླུང་བཅུའི་དྲི་མ་འཁྲུད་ཅིང་ལས་རུང་དུ་བྱས།ནུས་མ་བཅུ་ཡི་སྒོ་ནས་དངོས་གྲུབ་སྒྲུབ་པ་ལ་དབང༌།ཕ་རོལ་ཏུ་ཕྱིན་པ་བཅུའི་ནུས་པ་འཇོག་ཅིང༌།འབྲས་བུ་ས་གསུམ་པ་འཐོབ་པའི་ནུས་པ་ཅན་དུ་བྱས་པ་ཡིན་ནོ།།སྦྱང་གཞི་རླུང་བཅུ་ཡི་ངོས་འཛིན་ནི།མཉམ་གནས།ཐུར་སེལ།གྱེན་རྒྱུ།སྲོག་འཛིན།ཁྱབ་བྱེད་དང་བཅས་རྩ་བའི་རླུང་ལྔ།ཀླུ་དང་རུས་སྦལ།རྩངས་པ།ལྷས་སྦྱིན།ནོར་ལས་རྒྱལ་བཅས་ཡན་ལག་གི་རླུང་ལྔའོ།།